Document ID: 31986R3294

*****
ΚΑΝΟΝΙΣΜΟΣ (ΕΟΚ) αριθ. 3294/86 ΤΗΣ ΕΠΙΤΡΟΠΗΣ
της 29ης Οκτωβρίου 1986
που καθορίζει το συντελεστή μετατροπής που εφαρμόζεται όσον αφορά τις εισφορές και επιστροφές στον τομέα του ρυζιού
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 1676/85 του Συμβουλίου της 11ης Ιουνίου 1985, σχετικά με την αξία της λογιστικής μονάδας και τις τιμές μετατροπής που πρέπει να εφαρμόζονται στα πλαίσια της κοινής γεωργικής πολιτικής (1), και ιδίως το άρθρο 2 παράγραφος 4,
Εκτιμώντας:
ότι, στον τομέα του ρυζιού, η μετατροπή σε εθνικό νόμισμα των εισφορών κατά την εισαγωγή καθώς και των επιστροφών κατά την εξαγωγή με τη βοήθεια των γεωργικών συντελεστών μετατροπής προκαλεί εκτροπές στις συναλλαγές με τις τρίτες χώρες· ότι, προκειμένου να επανορθωθεί η κατάσταση αυτή, πρέπει να εφαρμοστεί ένας συντελεστής μετατροπής που είναι ο πλησιέστερος προς την οικονομική πραγματικότητα·
ότι οι εξουσίες τις οποίες διαθέτει η Επιτροπή σε θέματα εισφορών κατά την εισαγωγή και επιστροφών και την εξαγωγή περιλαμβάνουν την αρμοδιότητα να λαμβάνει μέτρα παρεκκλίσεως κατά την έννοια του άρθρου 10 παράγραφος 2 του κανονισμού (ΕΟΚ) αριθ. 1676/85·
ότι, για λόγους διοικητικής απλοποίησης, θα πρέπει να καθοριστεί αυτός ο συντελεστής μετατροπής με τη βοήθεια νομισματικού συντελεστή του οποίου ο υπολογισμός και η εφαρμογή βασίζονται στην πρακτική που ακολουθείται για τον υπολογισμό των νομισματικών εξισωτικών ποσών·
ότι η Επιτροπή Διαχειρίσεως Σιτηρών δεν διετύπωσε γνώμη στην προθεσμία που έθεσε ο πρόεδρός της,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Σύμφωνα με το άρθρο 2 παράγραφος 4 του κανονισμού (ΕΟΚ) αριθ. 1676/85, ένας ειδικός γεωργικός συντελεστής μετατροπής εφαρμόζεται για τη μετατροπή σε εθνικό νόμισμα της εισφοράς κατά την εισαγωγή, καθώς και της επιστροφής κατά την εξαγωγή στον τομέα του ρυζιού.
2. Ο ειδικός συντελεστής γεωργικής μετατροπής είναι ο συντελεστής γεωργικής μετατροπής, που ισχύει στον τομέα του ρυζιού, πολλαπλασιασμένος με έναν νομισματικό συντελεστή.
3. Ωστόσο, όσον αφορά τα κράτη μέλη που διατηρούν μέγιστο άνοιγμα 2,25 % μεταξύ των νομισμάτων τους, ο ειδικός συντελεστής μετατροπής ισούται με την κεντρική τιμή του σχετικού νομίσματος, πολλαπλασιασμένη με τον διορθωτικό συντελεστή που αναφέρεται στο άρθρο 6 παράγραφος 3 του κανονισμού (ΕΟΚ) αριθ. 1677/85 του Συμβουλίου (2), όπως τροποποιήθηκε τελευταία από τον κανονισμό (ΕΟΚ) αριθ. 2502/86 (3).
Άρθρο 2
1. Ο νομισαμτικός συντελεστής καθορίζεται συναρτήσει του πραγματικού νομισματικού ανοίγματος κατά την έννοια του άρθρου 5 παράγραφος 2 δεύτερο εδάφιο του κανονισμού (ΕΟΚ) αριθ. 1677/85.
2. Οι διατάξεις των άρθρων 2 και 3 του κανονισμού (ΕΟΚ) αριθ. 3153/85 της Επιτροπής της 11ης Νοεμβρίου 1985 περί των λεπτομερειών διοικητικής εφαρμογής των νομισματικών εξισωτικών ποσών (4) εφαρμόζονται κατ' αναλογία.
Άρθρο 3
1. Οι συντελεστές μετατροπής που υπολογίζονται με βάση τις διατάξεις του άρθρου 1 καθορίζονται στο παράρτημα.
Ωστόσο, ο καθορισμός αυτός γίνεται με την επιφύλαξη τροποποίησης που πραγματοποιείται πριν από τις 3 Νοεμβρίου 1986 βάσει της παραγράφου 2.
2. Εάν το ποσοστό που αναφέρεται στο άρθρο 5 παράγραφος 2 δεύτερο εδάφιο του κανονισμού (ΕΟΚ) αριθ. 1677/85 απέχει τουλάχιστον ένα ποσοστιαίο σημείο από εκείνο που λαμβάνεται υπόψη για τον προηγούμενο καθορισμό, ο νομισματικός συντελεστής που λαμβάνεται υπόψη για τον καθορισμό των ποσοστών μετατροπής που αναφέρονται στο άρθρο 1 τροποποιείται από την Επιτροπή συναρτήσει της διαφοράς.
Άρθρο 4
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από τις 3 Νοεμβρίου 1986, εκτός όσον αφορά τις εισαγωγές που πραγματοποιούνται χρησιμοποιώντας πιστοποιητικά που εκδόθηκαν πριν από τις 10 Οκτωβρίου 1986.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 29 Οκτωβρίου 1986.

Labels: 3
17
6